Pääesikunnan upseerit kertovat Ukrainan tapahtumista eduskunnassa.

Jussi Niinistö (ps) haluaa maaminat takaisin armeijan arsenaaliin. JARNO JUUTI

Suomen pitää hankkia valmius jalkaväkimiinojen massamaiseen valmistamiseen nopealla aikataululla, sanoi eduskunnan puolustusvaliokunnan puheenjohtaja Jussi Niinistö (ps) ennen valiokuntansa kokousta tiistaina.

Niinistölle tämä on minimivaatimus. Hänen mielestään Suomen pitäisi sanoutua irti Ottawan sopimuksesta, jolla miinat kiellettiin.

Niinistön mukaan jalkaväkimiinoja korvaavat järjestelmät eivät ole uskottavia.

- Jos maalla ei ole uskottavaa puolustuskykyä, voi käydä kuin Ukrainalle, että siellä operoidaan niin kuin halutaan, Niinistö tiivisti Ukrainan opetukset.

Niinistö muistuttaa, että puolustusvoimat toivoo saavansa lisää rahaa ensi vaalikaudella.

Niinistön mukaan on uskonasia, olisiko Ukrainan Nato-jäsenyys estänyt Venäjää lähettämästä joukkojaan Krimille.

- Se nyt ainakin on selvää, että Nato-kumppanuudella, joka Ukrainalla ja Suomella on, niin sillä ei ole mitään merkitystä, jos kaipaa apua Nato-mailta.

Puolustusvaliokunta kuulee tänään pääesikunnan upseereita Ukrainan tilanteesta. Tiedustelupäällikkö Harri Ohra-aho ja kommodori Jarmo Pennala eivät medialle Ukrainan tilannetta kommentoineet.

Maamiinojen palauttamisajatusta he kommentoivat sen verran, että Suomi noudattaa sopimuksia.